arnastofnun/IGC-2024 huggingface dataset:
Erfingi

Erfingi samkvæmt erfðarétti er sá aðili sem fékk, er að fá, eða stendur til að fá arf frá arfleifanda. Erfingjar skiptast niður í nokkra flokka eftir stöðu þeirra við úthlutun arfs. Íslensku erfðalögin (nr. 8/1962) heimila erfingja að afsala sér arfi ef arfleifandi samþykkir. Erfingja er einnig frjálst að hafna arfi þegar til stendur að úthluta honum, en um þann rétt er þó ekki sérstaklega getið í lögunum.

Algengt er að lög ríkja kveði á um að morðingi geti ekki erft eftir þann sem viðkomandi myrðir. Þá er í lögum sumra ríkja að sé manneskju nauðgað og barn sé getið við þá háttsemi, komi nauðgarinn þá ekki til greina sem erfingi þess barns. Þá gæti ófætt barn talist erfingi foreldris þess sem deyr fyrir fæðingu þess, ef það fæðist lifandi.

Bréferfingjar.

Bréferfingjar eru þeir aðilar sem byggja rétt sinn til arfs samkvæmt ákvæðum í erfðaskrá. Sá arfur kallast bréfarfur. Þó þarf að athuga að erfingjar sem falla undir aðra flokka geta að auki verið bréferfingjar.

Einkaerfingjar.

Einkaerfingi er sá aðili sem erfir einn allan arf úr dánarbúi arfleifanda, óháð því hvort um sé að ræða bréfarf eða lögarf.

Lögerfingjar.

Lögerfingi er sú persóna sem byggir rétt sinn á arfi samkvæmt sjálfgefnu fyrirkomulagi í lögum. Sá arfur kallast lögarfur.

Ríkissjóður.

Ríkissjóður fær allan arf sem ekki er hægt að úthluta til bréferfingja né (annarra) lögerfingja.

Skylduerfingjar.

Skylduerfingi er sá lögerfingi sem fær arf eftir arfleifanda óháð afstöðu hins síðarnefnda. Sá arfur kallast skylduarfur. Í íslenskum rétti eru skylduerfingjar arfleifanda maki arfleifanda ásamt börnum hans, eða staðgenglum þeirra úr röðum niðja þeirra séu þau látin. Samkvæmt íslensku erfðalögunum getur arfleifandi eingöngu ráðstafað ⅓ hluta ef til staðar er skylduerfingi.
Cistanthe minuscula

Cistanthe minuscula er plöntutegund sem var fyrst lýst af Añon, og fékk sitt núverandi nafn af I. Peralta.
FK Žalgiris

Futbolo klubas Žalgiris er lið sem er í litáísku úrvalsdeildinni í knattspyrnu. Liðið var stofnað árið 1947. Núverandi völlur LFF stadionas tekur tæp 5.400 í sæti.

Leikmenn.

Uppfært: 3. febrúar 2022.

! colspan="9" bgcolor="#B0D3FB" align="left" |

! colspan="9" bgcolor="#B0D3FB" align="left" |

! colspan="9" bgcolor="#B0D3FB" align="left" |
Cistanthe quadripetala

Cistanthe quadripetala er plöntutegund sem var fyrst lýst af Sereno Watson, og fékk sitt núverandi nafn af M.A. Hershkovitz. Hún er frá Kaliforníu í Bandaríkjunum.
Tröllablaðka

Tröllablaðka (fræðiheiti: "Lewisia congdonii") er fjölær jurt af ættinni Montiaceae. Hún er einlend í Sierra Nevada í Kaliforníu.
Ljúflingsblaðka

Ljúflingsblaðka (fræðiheiti: "Lewisia maguirei") er fjölær jurt af ættinni Montiaceae. Hún er einlend í Nevada í Bandaríkjunum. Allir átta fundarstaðir hennar eru innan 8 kílómetra radíus.
Dvergblaðka

Dvergblaðka (fræðiheiti: "Lewisia pygmaea") er fjölær jurt af ættinni Montiaceae. Hún er ættuð frá vestur Bandaríkjunum frá Alaska og Alberta til Kaliforníu og New Mexico. Hún blandast auðveldlega öðrum tegundum ættkvíslarinnar og getur því verið erfið í greiningu.
Asa Gray

Asa Gray (18. nóvember 1810 – 30. janúar 1888) er talinn mikilvægasti ameríski grasafræðingur 18. aldar. Sem grasafræðiprófessor við Harvard í nokkra áratugi, heimsótti hann og skrifaðist á við marga helstu náttúrufræðinga þess tíma, meðal annars Charles Darwin, sem hafði mikið álit á honum.
Hringurinn

Hringurinn er kvenfélag sem var stofnað 26. janúar 1904 í Reykjavík. Í upphafi var markmið félagsins að safna fé til aðstoðar berklaveiku fólki en síðustu áratugi hafa helstu verkefni Hringsins snúið að bættum aðbúnaði veikra barna. Félagið beitti sér fyrir stofnun barnaspítala á Íslandi og er Barnaspítali Hringsins því nefndur eftir félaginu.

Aðdragandann að stofnun Hringsins má rekja til Kristínar Vídalín Jacobson en hún hafði veikst af berklum sem ung stúlka og á meðan hún lá á sjúkrahúsi í Danmörku hét hún því að næði hún heilsu á ný myndi hún leggja sitt af mörkum til bæta aðbúnað fátækra berklasjúklinga. Kristín efndi þetta heit sitt og boðaði til stofnfundar í Iðnó við Vonarstræti í Reykjavík þann 26. janúar 1904. Stofnfélagar Hringsins voru 45 konur en Kristín varð fyrsti formaður félagsins og veitti því formennsku í 39 ár.

Hressingarhæli fyrir berklasjúklinga.

Á fyrstu árum félagsins var helsta verkefni þess að bæta hag fátækra berklasjúklinga. Á þessum árum var mikill skortur á úrræðum fyrir berklasjúklinga og úr varð að Hringskonur settu á laggirnar það sem þá var kallað hressingarhæli fyrir berklasjúklinga og gátu þeir dvalist þar að lokinni sjúkrahúsdvöl eða þangað til fullum bata var náð. Hælið var til húsa í Kópavogi og tók til starfa árið 1926 og var reksturinn í höndum Hringsins allt til ársins 1940 er Hringurinn gaf ríkinu húsnæðið ásamt öllum innanstokksmunum.

Barnaspítali Hringsins.

Árið 1942 ákváðu Hringskonur að breyta áherslum í starfi sínu og varð velferð sjúkra barna í fyrirrúmi. Hringskonur settu sér það markmið að barnaspítali yrði settur á laggirnar hér á landi. Það reyndist þungur róður en úr varð að sérstök barnadeild var opnuð á Landspítalanum árið 1957. Árið 1965 tók svo Barnaspítali Hringsins til starfa á Landspítalanum. Barnaspítalinn bjó lengi við þröngan húsakost en á 80 ára afmæli Hringsins árið 1984 ákváðu Hringskonur að beita sér að fullum krafti fyrir því að nýr sérhannaður barnaspítali yrði reistur á lóð Landspítalans við Hringbraut og miðaðist starfsemi félagsins að því að afla fjármuna til að draumurinn gæti orðið að veruleika. Markmiðið náðist og á 99 ára afmæli Hringsins þann 26. janúar 2003 var nýtt húsnæði Barnaspítala Hringsins formlega tekið í notkun.
Lewisia serrata

Lewisia serrata er fjölær jurt af ættinni Montiaceae. Hún er einlend í Kaliforníu.
Calandrinia affinis

Calandrinia affinis er plöntutegund sem var lýst af John Gillies og George Arnott Walker Arnott.
Sýra (aðgreining)

Sýra getur átt við:
Calandrinia compacta

Calandrinia compacta er plöntutegund sem var lýst af François Marius Barnéoud.
Calandrinia graminifolia

Calandrinia graminifolia er plöntutegund sem var lýst af Rodolfo Amando Philippi.
Calandrinia vernicosa

Calandrinia vernicosa er plöntutegund sem var lýst af Obbens.
Hjartagrasbálkur

Hjartagrasbálkur er bálkur dulfrævinga.
Parakeelya creethae

Parakeelya creethae er plöntutegund sem var lýst af M.A. Hershkovitz.
Parakeelya quadrivalvis

Parakeelya quadrivalvis er plöntutegund sem var lýst af M.A. Hershkovitz.
Claytonia arctica

Claytonia arctica er plöntutegund sem var lýst af Adam. Hún vex í Alaska og austur Rússlandi.
Kvennahlaup ÍSÍ

Kvennahlaup ÍSÍ er almenningshlaup sem haldið hefur verið í júní ár hvert frá árinu 1990. Tilgangur hlaupsins er að stuðla að heilsueflingu meðal kvenna.

Kvennahlaupið var fyrst haldið 30. júní árið 1990 í tengslum við Íþróttahátíð Íþrótta- og Ólympíusambands Íslands (ÍSÍ) og fór það þá fram á 8 stöðum á landinu. Í fyrsta hlaupinu voru um 2500 konur sem tóku þátt en árið 2019 fór hlaupið fram á um 80 stöðum á landinu og voru þátttakendur um það bil 10 þúsund sem er þó nokkuð minna en mörg undanfarin ár. Árið 2008 voru þátttkendur t.d. rúmlega tuttugu þúsund talsins.Fjölmennasti hlaupastaðurinn hefur jafnan verið í Garðabæ.

Skipuleggjendur hlaupsins hafa lagt áherslu á mikilvægi þess að hver kona geti tekið þátt í hlaupinu á sínum eigin forsendum, valið vegalengd sem hentar og að hlaupið sé viðburður þar sem kynslóðir geti sameinast og átt góða samverustund.
Claytonia nevadensis

Claytonia nevadensis er plöntutegund sem var lýst af S. Wats. Hún vex í vesturhluta Bandaríkjanna.
Claytonia umbellata

Claytonia umbellata er plöntutegund sem var lýst af Sereno Watson. Hún vex í Kaliforníu og Oregon.
Montia chamissoi

Montia chamissoi er plöntutegund sem var lýst af Edward Lee Greene.
Nykurrósaætt

Nykurrósaætt (fræðiheiti: Nymphaeaceae) er ætt jurta sem vaxa í kyrrstæðu eða hægstreymandi ferskvatni. Ræturnar eru í botni og blöð og blóm fljóta á yfirborði. Þær finnast á öllum heimsálfunum fyrir utan Suðurskautslandið. Þetta eru um 60 tegundir í þremur til fimm ættkvíslum. Erfðarannsóknir benda til að þær séu forsögulegastar allra blómstrandi plantna.

Ættkvíslin "Nelumbo", líkist mjög nykurrósaætt, en er ekki skyld henni, heldur er í eigin ætt: Nelumbonaceae í ættbálknum Proteales.
Sigríður Anna Þórðardóttir

Sigríður Anna Þórðardóttir (f. 14. maí 1946) er fyrrverandi alþingismaður og umhverfisráðherra. Sigríður sat á Alþingi fyrir Sjálfstæðisflokkinn frá 1991-2007.

Sigríður Anna er fædd á Siglufirði og foreldrar hennar voru hjónin Þórður Þórðarson vélstjóri (1921-1992) og Margrét Arnheiður Árnadóttir húsmóðir og verkakona (1923-2013). Eiginmaður Sigríðar Önnu er sr. Jón Þorsteinsson fyrrverandi sóknarprestur í Lágafellskirkju í Mosfellsbæ. Þau eiga þrjár dætur.

Sigríður Anna lauk stúdentsprófi frá Menntaskólanum á Akureyri árið 1966 og BA-prófi í íslensku, sagnfræði og grísku frá Háskóla Íslands árið 1977. Hún stundaði framhaldsnám við Minnesota-háskóla í Bandaríkjunum árið 1983. Hún starfaði hjá Rannsóknarstofnun fiskiðnaðarins frá 1966-1967 og 1969-1971, var kennari við Grunnskóla Eyrarsveitar í Grundarfirði frá 1975-1990 og Gagnfræðaskólann í Mosfellsbæ frá 1990-1991. Hún var kosin á þing árið 1991 og gegndi þingmennsku til ársins 2007. Hún var umhverfisráðherra frá 2004-2006 og jafnframt samstarfsráðherra Norðurlanda frá 2005-2006. Árið 2008 var Sigríður Anna skipuð sendiherra Íslands í Kanada.
× Sorbaronia

× "Sorbaronia" er ættkvíslablendingar í rósaætt (Rosaceae), á milli "Aronia" og "Sorbus".

Viðurkenndar tegundir eru

Áþekkir blendingar.

Aðrir ættkvíslablendingar innan Maleae, sem eru með "reyni" sem annað foreldrið, eru:
Réttaráhrif

Réttaráhrif eru þau áhrif sem yrðu eða gætu orðið á rétt aðila fyrir dómi ef á reyndi. Þau geta verið misvíðtæk eftir atvikum, til að mynda ef aðili öðlast sakhæfi eða aðilinn gerir samning við einhvern. Í fyrra tilvikinu myndi sakhæfið vera almennt en í hinu seinna takmarkast það (að jafnaði) við efni samningsins en ekki (endilega) gagnvart þriðja aðila eða í öðrum tilvikum.
× Sorbaronia dippelii

× "Sorbaronia dippelii", er ræktaður tegundablendingur, á milli "A. melanocarpa" og "Sorbus aria".

Áþekkir blendingar.

Aðrir ættkvíslablendingar innan Maleae, sem eru með "reyni" sem annað foreldrið, eru:
FC Džiugas

Futbolo klubas Džiugas er lið sem er í Pirma lyga. Liðið var stofnað árið 1923, endurreist 1991 og 2014. Núverandi völlur Telšių miesto stadionas tekur tæp 3.000 í sæti.
Stöðulögin

Stöðulögin voru lög sett af Dönum 2. janúar árið 1871, svo nefnd því þau ákvörðuðu stöðu Íslands gagnvart Danmörku. Stöðulögunum fylgdi svo fyrsta stjórnarskrá Íslands árið 1874. Í stöðulögunum var á margan hátt undirbúið að Íslendingar gætu tekið að sér stjórn eigin innanlandsmála.

Nokkuð var liðið frá því að einveldi Danakonungs hafði verið lagt af 1848 og nú hafði danska þingið löggjafarvald. Einokunarverslun Dana var lögð af 1855 og áframhaldandi barátta Íslendinga, leidd af Jóni Sigurðssyni og stuðningsmönnum hans, fyrir sjálfsákvörðunarrétti Íslendinga fékk dræmar undirtektir í Kaupmannahöfn. Frumvarp stjórnarskrár fyrir Íslendinga var samþykkt á Alþingi með breytingum en hafnað af danska þinginu 1867. Loks setti danska þingið "stöðulögin" sem byggðust á því að Ísland væri óaðskiljanlegur hluti af Danmörk. Í „skaðabætur“ fyrir það ætlaði danska ríkið að greiða Íslendingum 50.000 ríkisdali fyrstu tíu árin en síðan myndi upphæðin lækka hvert ár næstu 20 árin niður í 30.000 rd. Íslendingar voru ekki sáttir við lögin og var þeim hafnað af Alþingi með 10 atkvæðum gegn 14. Samkvæmt frumvarpinu var sérstakur landshöfðingi skipaður, Hilmar Finsen þann 1. apríl 1873, til þess að stjórna landinu eftir fyrirskipunum frá danska dómsmálaráðuneytinu. Síðan var samið nýtt frumvarp byggt á því sem var samið á Þjóðfundinum 1851 en því var hafnað af Dönum.
David Warren

David Warren (20. mars 1925 – 19. júlí 2010) var ástralskur vísindamaður sem fann upp og þróaði svarta kassann í flugvélum. Faðir hans lést árið 1934 í flugslysi. Hann lauk B.S. gáðu frá Háskólanum í Sydney og doktorsgráðu í eldsneytis- og orkufræðum frá Imperial College í London og kennslufræðinámi frá Háskólanum í Sydney. Hann starfaði sem kennari í stærðfræði og efnafræði og seinna sem vísindamaður í flugrannsóknastofnun í Melbourne.

Hann rannsakaði flugslys í fyrstu þotunni sem notuð var til almennra farþegaflutninga og sá árið 1953 lítið segulbandstæki á sýningu, segulbandtæki sem ætlað var kaupsýslumönnum sem voru á ferðalagi í flugvélum og lestum svo þeir gætu tekið upp bréf sem þeir létu ritara sína vélrita upp seinna. Warren taldi að slík tækni gæti einnig gagnast til að rannsaka flugslys, ef einhver í flugvél sem hefði hrapað hefði verið að nota slíkt tæki. Þá væri hægt að leita að upptökutækinu í flugvélaflakinu og spila upptöku og komast af því hvað kom fyrir. Á þessum tíma var þegar farið að skrá og að taka upp sjálfkrafa ýmis gildi varðandi flug en ekki raddupptöku. Þessi uppfinning að setja lítið upptökutæki í flugstjórnarklefann varð mikilvægt tæki til að rannsaka flugslys og átti þar með mikinn þátt í að tryggja flugöryggi.
Krónublað

Krónublöð eru ummynduð laufblöð sem mynda hluta blóma. Krónublöð vaxa yfirleitt innan um bikarblöðin og utan um fræfla og frævuna. Krónublöðin eru yfirleitt litríkasti hluti blóma.

Blómsafi myndast í sérstökum kirtlum á krónublöðunum.
Fellafífill

Fellafífill (fræðiheiti: Hieracium alpinum) er evrasísk plöntutegund í körfublómaætt. Hann er ættaður frá Evrópu, og hefur einnig fundist í Grænlandi. Á Íslandi er hann algengur um allt land.

"Fellafífill" verður um 25 sm hár, með blöðin að mestu í hvirfingu við jörð. Blöðin eru lensulaga, að 8 sm löng. Einn blómstöngull með yfirleitt eina blómkörfu, en stöku sinnum 2 til 3. Hver karfa með 80-120 gulum tungukrónum.
Fókus (sjónvarpsþáttur)

Fókus voru sjónsvarpsþættir, sem sýndir voru á Stöð 2 2014 í fyrstu þáttaröð og 2015 í annari þáttaröð. Þátturinn gekk út á það að taka viðtöl um ferilinn hjá frægu kvikmyndagerðafólki og einn þáttur var um einn mann. Sigríður Elva Vilhjálmsdóttir sá um umsjón þáttarins.
Dvergstör

Dvergstör (fræðiheiti: "Carex glacialis") er smávaxin stör sem vex í mólendi. Hún lætur lítið fyrir sér fara og því getur verið erfitt að koma auga á hana. Dvergstör hefur karlkyns blóm á stuttu toppaxi en kvenblómin liggja nokkur saman á öðrum öxum.

Á Íslandi er dvergstör að mestu bundin við landrænt loftslag á Norðausturlandi.
Réttsælis og rangsælis

Í tveimur víddum getur snúningur átt sér stað í tvær áttir:
Rottueyra

Rottueyra (fræðiheiti: "Cerastium biebersteinii") er lágvaxin jurt sem er ættuð frá Krím. Hún er algeng garðplanta.
Silfureyra

Silfureyra (fræðiheiti: "Cerastium argenteum") er fjölær jurt af hjartagrasaætt.
Cerastium regelii

Cerastium regelii er jurt af hjartagrasaætt. Hún vex í nyrst í Norður-Ameríku og Evrasíu og í Grænlandi.
Jöklafræhyrna

Jöklafræhyrna (fræðiheiti: "Cerastium uniflorum") er fjölær jurt af hjartagrasaætt. Hún er ættuð frá Ölpunum í Evrópu.
Snæeyra

Snæeyra (fræðiheiti: "Cerastium grandiflorum") er fjölær jurt af hjartagrasaætt.
Listi yfir fræhyrnur

Listi yfir "Fræhyrnu" tegundir

Viðurkenndar tegundir.

Eftirfarandi tegundir eru samþykktar tegundir af Catalogue of life:
Arnarfell

Arnarfell getur átt við:
Pumpuang Duangjan

Pumpuang Duangjan (4. ágúst 1961 – 13. júní 1992), var taílensk popp-söngkona, sem fæddist í Suphanburi.
Brentford FC

Brentford Football Club er enskt knattspyrnulið frá Brentford í vestur-London sem spilar í ensku úrvalsdeildinni. Liðið var stofnað árið 1889 og spilaði á heimavelli sínum Griffin Park frá 1904-2020. Frá 2020 spilaði liðið á nýjum velli; Brentford Community Stadium. Helstu andstæðingar eru nágrannaliðin Fulham FC og Queens Park Rangers.

Liðið komst í efstu deild 2021 eftir umspil en það hafði ekki spilað þar í nær 75 ár (1946-1947). Liðið endaði í 13. sæti tímabilið 2021-2022.

Íslenski leikmaðurinn Patrik Gunnarsson var varamarkmaður liðsins um tíma.

Leikmannahópur.

"20. júní 2021"
Fáskrúðsfjarðargöng

Fáskrúðsfjarðargöng eru jarðgöng á Austurlandi sem opnuð voru í september árið 2005. Göngin eru 5,850 km löng. Þau tengja Fáskrúðsfjörð og Reyðarfjörð og stytta leiðina á milli þeirra um 31 kílómetra og hringveginn um 34 kílómetra. .
Karl Gauti Hjaltason

Karl Gauti Hjaltason (fæddur í Reykjavík 31. maí 1959) er þingmaður fyrir Miðflokkinn.

Karl er lögfræðingur að mennt. Hann hefur gegnt ýmsum störfum, verið sýslumaður í Vestmannaeyjum, Árnessýslu, Hólmavík og skólastjóri Lögregluskóla ríkisins.

Hann hefur komið að ýmsu íþrótta- og félagsstarfi: Stofnaði karatefélagið Þórshamar árið 1979 og var fyrsti formaður þess, formaður Taflfélags Vestmannaeyja og fyrsti formaður Stjörnufræðifélags Vestmannaeyja og hvatamaður að stofnun þess.

Karl var kjörinn á Alþingi fyrir Flokk fólksins í Alþingiskosningum árið 2017. Hann var einn þeirra þingmanna sem náðist upptaka af á Klausturbarnum þann 20. nóvember 2018. Í kjölfarið á Klaustursmálinu var honum vikið úr Flokki fólksins ásamt Ólafi Ísleifssyni Þeir Karl og Ólafur gengu síðar til liðs við Miðflokkinn.
Cerastium dinaricum

Cerastium dinaricum er jurt af hjartagrasaætt. Hún þekkist frá einum stað í Slóveníu.
Bramall Lane

Bramall Lane er knattspyrnuvöllur í Sheffield á Englandi og heimavöllur Sheffield United. Völlurinn er elsti knattspyrnuleikvangur í heimi sem tekur tugþúsundir áhorfenda. Fyrst var hann krikketvöllur.
Bjarni Jónsson (vígslubiskup)

Bjarni Jónsson ( 21. október 1881 - 19. nóvember 1965) var prestur við Dómkirkjuna í Reykjavík og vígslubiskup. Bjarni var í framboði til embættis forseta Íslands árið 1952.

Fjölskylda.

Bjarni fæddist í Mýrarholti sem var býli við Bakkastíg í Vesturbæ Reykjavíkur og voru foreldrar hans hjónin Jón Oddsson tómthúsmaður og Ólöf Hafliðadóttir. Eiginkona Bjarna var Áslaug Ágústsdóttir og eignuðust þau þrjú börn, Ágúst, Ólöfu og Önnu.

Menntun og störf.

Bjarni lauk stúdentsprófi frá Lærða skólanum árið 1902 og lauk embættisprófi í guðfræði árið 1907 frá Kaupmannahafnarháskóla. Samhliða námi kenndi Bjarni við Stýrimannaskólann í Reykjavík og Kvennaskólann í Reykjavík. Haustið 1907 varð hann skólastjóri Barnaskólans á Ísafirði. Hann varð prestur við Dómkirkjuna í Reykjavík árið 1910, var prófastur í Kjarlarnesprófastsdæmi 1932-1938 og dómprófastur í Reykjavíkurprófastsdæmi frá 1945-1951. Hann varð vígslubiskup í Skálholtsbiskupsdæmi forna frá 1937 og til æviloka. Starfsferill Bjarna var langur og hann var starfandi prestur og vígslubiskup í rúmlega hálfa öld. Hann varð heiðursdoktor í guðfræði við Háskóla Íslands árið 1941 og hlaut ýmsar orður og heiðursmerki m.a. stórkross Hinnar íslensku fálkaorðu og hina dönsku Dannebrogsorðu. Bjarni var heiðursfélagi í fjölda félaga og árið 1961 varð hann heiðursborgari Reykjavíkurborgar en Bjarni þótti með þekktari borgurum Reykjavíkur og vakti athygli vegfarenda þegar hann gekk hempuklæddur milli Dómkirkjunnar og heimilis síns að Lækjargötu 12b.

Árið 1967 kom bókin "Séra Bjarni" út, en hún hefur að geyma frásagnir nokkurra samferðamanna Bjarna.

Forsetaframboð.

Árið 1952 gafst íslenskum kjósendum í fyrsta sinn færi á því að kjósa sér forseta en fyrsti forseti Íslands, Sveinn Björnsson var þingkjörinn árið 1944 og endurkjörinn án atkvæðagreiðslu 1945 og 1949. Þrír frambjóðendur gáfu kost á sér Ásgeir Ásgeirsson, Bjarni Jónsson og Gísli Sveinsson forseti sameinaðs þings. Kosningarnar voru afar pólitískar og naut Bjarni stuðnings framsóknar- og sjálfstæðisfólks en vinstra fólk, einkum alþýðuflokksfólk studdi Ásgeir. Bjarni naut stuðnings Morgunblaðsins, málgagns Sjálfstæðisflokksins og á kjördag hvatti blaðið til þess í forsíðufrétt sinni að kjósendur myndu sameinast um Bjarna og sagði að „allir þjóðhollir Íslendingar kjósa séra Bjarna Jónsson.“ Niðurstaða kosninganna varð sú að Ásgeir Ásgeirsson var kjörinn forseti með 48,3% atkvæða en Bjarni hlaut 45,5,%. Þriðji frambjóðandinn Gísli Sveinsson hlaut 6,2% atkvæða.
Hrútey

Hrútey er fólkvangur við Blönduós sem friðuð var árið 1975. Eyjan stendur í miðri Blöndu. Blönduóshreppur keypti eyjuna árið 1923 af bænum Klifum og friðaði fyrir beit árið 1933. Skógrækt hófst þar árið 1942 og árið 2003 lýsti Skógræktin yfir opnum skógi þar. Birki og stafafura eru algeng tré. Göngubrú er út í eyna (núverandi brú er frá 1988).

Hrútey er friðuð 20. apríl til 20. júní vegna fuglavarps.
Andlit

Andlit er sá hluti höfuðs dýrs sem á eru skynfæri höfuðsins, augun, nefið, og munninn. Dýr tjá margar tilfinningar sínar með svipbrigðum er birtast á andlitinu. Andlitið er mikilvægt einkenni manneskja, og getur skaði eins og ör haft talsverð áhrif á sálræna líðan viðkomandi.
Sudoku

Sudoku er þraut sem byggist á að klára að fylla út 9x9 ytri (talna)grind með tölum frá 1 til 9 þannig að hver tala kemur einvörðungu fyrir einu sinni í hverri röð, hverjum dálki, og hverri 3x3 innri grind sem finna má innan þeirrar grindar. Sudoku þrautir eru taldar vel hannaðar ef þær séu settar upp þannig að eingöngu ein möguleg niðurstaða sé á þeim. Að lágmarki sautján forútfylltar tölur þurfi að vera til staðar í sudoku þraut til þess að lausnin geti orðið einkvæm, samkvæmt rannsóknum sem gerðar hafa verið.

Afbrigði.

Ýmis afbrigði eru til staðar á sudoku þrautum þar sem breytingar hafa verið gerðar á reglum og/eða uppsetningu grindarinnar, til að mynda með annarri stærð á ytri grindinni eða með óreglulegri lögun innri grindanna. Jafnframt eru til afbrigði þar sem aukin skilyrði eru sett, eins og með því skilyrði að tölurnar frá horni til andstæðs horn komi eingöngu fram einu sinni, eða aukasvæði sett inn sem lúta venjulega auknum skilyrðum. Hin auknu eða breyttu skilyrði gætu haft áhrif á þann lágmarksfjölda talna sem þurfi að vera forútfylltar, þannig að í sumum afbrigðum fylgja engir forútfylltir reitir.

Killer sudoku.

"Killer sudoku" er afbrigði er felur í sér að í stað þess að gefnar séu forútfylltar tölur er samtala talna innan einstakra svæða gefin upp, en að öðru leiti eiga hinar venjulegu sudoku reglur við. Leiða þarf því út frá samtölu talna svæðisins og fjölda reita sem samtalan á við um, hvernig tölurnar raðast innan þess. Þá er einnig beitt hinni svokallaðri 45-reglu er byggist á því að samtala allra talna í hverri röð, dálki og 3x3 grindar er 45.

Þá er til annað frekara afbrigði af killer sudoku er kallast "greater-than sudoku" þar sem ekki öll svæðin hafa samtölu, en hins vegar gefið upp að samtala tiltekins svæðis er jöfn, hærri, eða lægri en önnur. Í sumum tilvikum er ekkert gefið upp um samtöluna né samanburð hennar við önnur svæði.

Samloku sudoku.

"Samloku sudoku" byggist á hinum venjulegu sudoku reglum að viðbættu því að hver röð og dálkur inniheldur samtölu þeirra talna sem eru á milli talnanna 1 og 9 í viðkomandi röð eða dálki. Í staðinn eru venjulega mikið færri forútfylltir reitir.
Cerastium dichotomum

Cerastium dichotomum er jurt af hjartagrasaætt. Hún er ættuð frá Suður-Evrópu.
Hrafnabjörg

Hrafnabjörg er 763 metra móbergsfjall austur af Þingvöllum.
Hagkaupssloppur

Hagkaupssloppur er flík úr prjónanæloni sem seld var í versluninni Hagkaup á sjötta og fram á áttunda áratug 20. aldar og til skamms tíma árið 2009. Hagkaupsslopparnir urðu afar vinsælir og voru nokkurs konar einkennisbúningur íslenskra húsmæðra á sínum tíma.

Slopparnir voru síðir og mynstraðir og var ýmist hægt að fá þá hneppta eða með rennilás. Þeir voru saumaðir á saumastofu Hagkaups við Bolholt í Reykjavík úr efni sem flutt var inn frá Þýskalandi.

Þegar framleiðslu sloppanna var hætt höfðu verið saumaðir á annað hundrað þúsund sloppar.
Viljastýrða taugakerfið

Viljastýrða taugakerfið er annar hluti úttaugakerfisins, hinn verandi sjálfvirka taugakerfið. Viljastýrða taugakerfið flytur boð frá miðtaugakerfinu til vöðvanna og framkallar þannig hreyfingu. Það flytur svo boð frá skynfrumum líkamans til miðtaugakerfisins.